In nomine Domini, amen. Anno incarnationis ejusdem Mº CCº octogesimo tertio, die lune in octabis festi omnium sanctorum, post vesperas finitoque completorio, in majori ecclesia Lugdunensi, indictione XIIa, pontificatus domini Martini pape quarti anno tertio, per presens publicum instrumentum cunctis evidenter appareat quod ipsa die lune, hora predicta pulsata campana in dicta Lugdunensi ecclesia prout moris est ad capitulum congregandum, et ipso capitulo congregato in loco in quo more solito consuevit congregari, presente in eodem capitulo domino Guidone de Boent, canonico et procuratore dicti capituli, presentibus etiam dominis Petro de Angusta, archidiacono, Guichardo de Sancto Symphoriano, preposito ecclesie Sancti Thome de Forverio in ecclesia Lugdunensi, Guillermo de Lygnon, custode ecclesie Sancti Stephani Lugdunensis, Hugone Bruni, Bernardo de Laniaco, Guichardo de Balma, Ludovico de Marchant, Hugone de Barmens, Guichardo de Farnay, Bonifacio de Angusta, Aymone de Cart, Guillermo de Serra Valle, Petro de Duzan, Jacobo de Chandiaco, Girardo de Lorgo, Guigone de Bees, Hugone Marescalci et pluribus aliis canonicis dicte ecclesie Lugdunensis, venerabilis pater religiosus vir frater Jocerandus de Laniaco, humilis abbas monasterii Athanacensis Lugdunensis, ordinis Sancti Benedicti, in presentia magistri Johannis de Parisius dicti de Campis, clerici, sacro sancte romane ecclesie publici auctoritate notarii, et testium subscriptorum ad hoc vocatorum et rogatorum, presente etiam Johanne Baconerio, clerico, auctoritate apostolica publico notario, ad hoc vocato specialiter et rogato, dixit, proposuit et protestatus fuit, requisivit et quedam alia in scriptis obtulit in hunc modum. In nomine Domini, amen. Anno Domini Mº CCº octogesimo tertio, die lune in octabis omnium sanctorum, in vesperis, citato domino Guidone de Boent, canonico Lugdunensi, procuratore capituli Lugdunensis, ex una parte, et magistro Egidio, clerico et procuratore reverendi in Christo patris domini Jacobi, Dei gratia episcopi Eduensis, ex altera, ad procedendum coram nobis abbate Athanacensi, quantum deberent, in questione que vertitur seu verti videtur inter predictos dominum episcopum et capitulum Lugdunense, super qua quidem questione predicte partes dicuntur compromisisse in nos abbatem predictum tanquam in arbitrum, predictis procuratoribus tam dicti domini episcopi quam capituli presentibus, nos predictus abbas, in presentia dictorum procuratorum et illorum qui de predicto capitulo Lugdunensi interesse voluerunt, diximus, proposuimus et protestati fuimus quod cum predictum capitulum seu procurator dicti capituli ex una parte, et predictus dominus episcopus seu procurator ipsius ex altera dicantur in nos compromisisse super predicta questione administrationis, que vertebatur seu verti videbatur inter ipsos, tamquam in arbitrum, ita quod de jure predicta terminare debeamus, eo tamen inter cetera acto in dicto compromisso quod dictum compromissum duraret a festo omnium sanctorum usque ad octo dies continuos subsequentes. Et primo post hoc, ex parte dicti capituli rationes juris longe et prolixe et multa jura et diversa tam canonica quam civilia in se continentes nobis fuerunt in scriptis traditi die lune in festo omnium sanctorum, una cum quadam cedula quam dicebant esse transcriptum cujusdam instrumenti publici in quo dicebatur contineri forma compromissi predicti. Et post hec, die jovis sequenti, dominus Hugo de Monte Moreto, judex curie secularis in civitate Lugdunensi pro dicto domino episcopo, ex parte dicti domini episcopi, tradiderit nobis quasdam rationes in scriptis longas et multa jura tam canonica quam civilia et etiam multa que consistebant in facto, continentes, in quibus inter cetera proponebatur ex parte dicti domini episcopi quedam forma compromissi, sub qua et secundum quam dicebatur fuisse factum predictum compromissum, que quidem forma in multis articulis erat alia, diversa atque contraria illi forme compromissi que quidem nobis ex parte dicti capituli fuerat exhibita et tradita, prout superius, dicens etiam ex parte dicti domini episcopi dictus judex et etiam in rationibus per ipsum ex parte dicti domini episcopi nobis traditis continebatur quod si predictam formam compromissi que in dictis rationibus dicti domini episcopi continebatur seu etiam aliqua alia que in facto consisterent et que in rationibus predictis continebantur pars capituli negaret, paratus erat et se offerebat ex parte dicti domini episcopi ea probare legittime, hora et tempore competenti, requirens postea die sabbati subsequenti tam ipse judex quam dominus Gaufridus de Malliaco, archidiaconus Belnensis, quam magister Stephanus, sigillifer curie officialis Lugdunensis ex parte dicti domini episcopi, et etiam inhibentes ne nos contra formam compromissi ex parte dicti domini episcopi nobis exhibitam, ut dicebatur, procederemus aliquatenus et si vellemus procedere ex hoc habentes nos pro dicto domino episcopo suspectos in dicto negocio et ut suspectum recusantes, eo modo die dominica subsequenti, ex parte dicti domini episcopi tradite fuerunt nobis alie rationes, jura multa et etiam in multis factum continentes, in quibus tamen pars dicti domini episcopi semper offerebat se probaturam ea que continebantur in facto, si pars capituli negaret. Insuper etiam dicta die dominica in scriptis propositum fuit ex parte dicti domini episcopi per magistrum Egidium, procuratorem dicti domini episcopi, quod si contra predictam formam compromissi et contra predicta que proposita erant ex parte dicti domini episcopi nos procederemus ipse nomine procuratorio nos habebat suspectum et recusabat nos ut suspectum, et etiam ista omnia proxime dicta in scriptis procuratorio nomine predicti domini episcopi die lune subsequenti in mane proposuit et tradidit offerrens se procuratorio nomine paratum eligere arbitros qui de predicta causa suspicionis cognoscant secundum formam juris, protestans etiam, non recedendo a premissis, quod si contra predictam formam compromissi et contra predictam inhibitionem aliquid pronunciaremus in predictis dictus dominus episcopus vellet agere contra nos loco et tempore actione ex quasi delicto cum diceret quod si contra predicta faceremus litem nostram prout hec omnia in rationibus et scripturis ab utraque parte nobis traditis plenius continentur una cum multis aliis tam in facto quam in jure consistentibus. Nos vero, predictis omnibus auditis et receptis, considerantes quod causa seu questio predicta erat ardua, et maximum inde posset oriri periculum, si non modo debito sopiretur, et etiam quia ubi magnum vertitur periculum caute, immo cautissime, est agendum, de predictis omnibus et singulis deliberaverimus cum peritis in jure qui non fuerant in consilio alicujus partium predictarum, videlicet cum magistro Durando de Campania et magistro Johanne de Lay et cum pluribus aliis qui omnes concorditer et unanimiter dixerunt nobis quod nullatenus super predictis poterant nobis dare consilium de jure cum predictum negocium esset arduum, et propter arduitatem negocii et artationem temporis in dicto compromisso comprehensi, et si bene ea que proposita erant a parte utraque tam in facto quam in jure et etiam ipsum negocium principale deberent discuti, et secundum jus et veritatem terminari, asserebant predicti sapientes quod nedum mensis sed majus tempus non sufficeret, quare super predictis terminandis consilium suum nullatenus nobis conferre voluerunt, quare cum non dubium sit prout in lege cavetur ea que recto consilio geruntur, jure merito firmitati niti nec etiam in hiis que de jure terminanda sunt nullatenus procedendum est sine consilio juris peritorum, et nos nullos alios juris peritos non suspectos potuerimus invenire ad presens qui nobis super predictis voluerint impertiri consilium, requirimus cum instancia vos predictum dominum Guidonem de Boent, procuratorem predicti capituli, et vos magistrum Egidium, procuratorem dicti domini episcopi, ut predictum compromissum prorogare debeatis seu procurare quod predictum compromissum prorogetur usque ad tempus competens infra quod predicta possint modo debito terminari, et nos offerimus nos vobis procuratoribus tam ex parte dicti domini episcopi quam capituli quod si predicta prorogatio facta fuerit ut supra, nos cum proprio labore corporis et propriis expensis laborabimus modis omnibus quibus poterimus ut predicta questio finem debitum recipiat, et modo legitimo terminetur. Protestantes et asserentes coram vobis et notariis infrascriptis, videlicet coram vobis magistro Johanne de Parisius et Johanne Baconerii, clericis, auctoritate apostolica publicis notariis, quod per nos non stetit quominus predicta de jure terminata fuerint infra tempus quod in dicto compromisso dicebatur contineri, sed propter brevitatem temporis predicti compromissi, et quia a juris peritis supra predictis non potuimus habere consilium prout supra et in litteris ipsorum juris peritorum sigillatis eorum sigillo quos super hoc, ad instanciam nostram, nobis tradiderunt, plenius continetur. Actum in dicto capitulo Lugdunensi, anno, die, indictione et pontificatu predictis et hora predicta, presentibus testibus et rogatis dicto domino Guidone de Boent, canonico et procuratore dicti capituli, domino Henrico de Sartines, canonico Sancti Justi, domino Guillermo de Verneto, sacrista ecclesie Sancti Justi et milite in dicta ecclesia Lugdunensi, magistro Giroudo canonico Condatensi et milite in dicta ecclesia Lugdunensi, domino Anthonio de Castello, milite et jurisperito, magistro Bernardo de Maximiaco, magistro Guillermo Baucherii, Guillermo Chapelli, priore de Velchia, et Thoma priore de Bota Villa, monachis Athanacensibus, domino Bernardo de Burgo, incurato de Villars, domino Johanne Payselli, custode ecclesie Sancte Crucis Lugdunensis, domino Stephano dicto Cyna, Andrea de Scalis, canonico Sancti Justi, domino Guillermo Rigoti, capellano perpetuo in ecclesia Lugdunensi predicta, domino Petro Boucaudi, capellano Sancti Laurentii in Vienneysio, Girardo de Sancto Leodegario, Stephano de Villa Francha, Stephano Suoterii, Andrea Putet, clericis, et Martino clerico dicti domini abbatis, et pluribus aliis in dicto capitulo tunc existentibus.